Avtomobil transportida yoʻlovchi tashish faoliyatini tartibga solish boʻyicha qoʻshimcha chora-tadbirlar toʻgʻrisida
(resolution, 2025-04-02)

Avtomobil transportida yoʻlovchi tashish faoliyatini tartibga solish va litsenziyalash tartib-taomillarini takomillashtirish, aholiga bu borada qoʻshimcha qulayliklar yaratish, shuningdek, mazkur yoʻnalishda koʻrsatilayotgan xizmatlar sifatini, raqamlashtirish darajasini, yoʻlovchi tashish xavfsizligi hamda aholi bandligini yanada oshirish maqsadida Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Prezidentining “Xizmatlar sohasi barqaror rivojlanishi uchun qulay shart-sharoitlar yaratishga oid qoʻshimcha chora-tadbirlar toʻgʻrisida” 2025-yil 27-fevraldagi PQ-78-son qaroriga muvofiq yengil avtotransport vositasida yoʻlovchilarni shahar, shahar atrofi va shaharlararo tashish faoliyati oʻzini oʻzi band qilgan shaxslar litsenziya varaqasiga asosan shugʻullanishi mumkin boʻlgan faoliyat (ishlar, xizmatlar) turlari roʻyxatiga kiritilganligi; b) Vazirlar Mahkamasining “Oʻzbekiston Respublikasida elektron tijorat sohasini yanada rivojlantirish chora-tadbirlari toʻgʻrisida” 2024-yil 26-dekabrdagi 885-son qaroriga muvofiq 2025-yil 1-iyuldan boshlab: elektron tijorat operatorlari, shu jumladan, tashuvchilarga mijozlarni izlash boʻyicha xizmat koʻrsatuvchi agregatorlar faoliyatini amalga oshirishi uchun xabardor qilish tartibi joriy qilinishi; elektron tijorat subyektlari reyestri Oʻzbekiston Respublikasi Istiqbolli loyihalar milliy agentligi tomonidan yuritilishi; elektron tijorat operatorlari faoliyatini xabardor qilish tartibida amalga oshirish uchun talab va shartlar belgilanganligi maʼlumot uchun qabul qilinsin. 2. Tashuvchilarga mijozlarni izlash boʻyicha xizmat koʻrsatuvchi agregatorlar faoliyati uchun quyidagi qoʻshimcha talab va shartlar belgilansin: xizmatlarni faqat tegishli litsenziya varaqasiga ega boʻlgan tashuvchilarga koʻrsatish va buyurtmalarni tashuvchining litsenziya varaqasida koʻrsatilgan hamda unga tutash hududlarda (Qoraqalpogʻiston Respublikasi, viloyatlar va Toshkent shahri) qabul qilinishini taʼminlash; elektron fiskal chek maʼlumotlarini shakllantirish boʻyicha soliq organlarining axborot tizimlari bilan integratsiya qilingan elektron platformaga ega boʻlish; agregatorlar axborot tizimlarini Transport vazirligi hamda Istiqbolli loyihalar milliy agentligining tegishli axborot tizimlariga integratsiya qilish. Ushbu banddagi talab va shartlar Vazirlar Mahkamasining “Transport xizmatlaridan foydalanish imkoniyatlarini kengaytirish orqali koʻrish va harakatlanish bilan bogʻliq kasalliklarga chalingan alohida taʼlim ehtiyojlari boʻlgan bolalar uchun taʼlim olish sharoitlarini yaxshilash toʻgʻrisida” 2025-yil 28-fevraldagi 132-son qaroriga muvofiq joriy etilgan agregatorlarning ijtimoiy ahamiyatga ega transport xizmatini koʻrsatish faoliyatiga nisbatan tatbiq etilmaydi. 3. Yuridik shaxslarga tegishli yoʻnalishsiz taksilarga: yoʻlovchilarni olish va tushirish maqsadida “Toʻxtash taqiqlangan” yoʻl belgisi amal qilish hududida, shu jumladan, aeroport va vokzallarga tutash hududlarda toʻxtash; aeroportlar, temir yoʻl vokzallari, avtovokzallar, ustav fondida (ustav kapitalida) davlat ulushi 50 foiz va undan ortiq boʻlgan qurilish mollari, dehqon va buyum bozorlari hamda savdo majmualarining pulli toʻxtash joylariga yoʻlovchilarni olish va tushirish uchun bepul kirish; yoʻnalishli transport vositalari uchun ajratilgan maxsus harakatlanish yoʻlagi boʻylab harakatlanish huquqi berilsin. 4. Quyidagilar: Yoʻnalishsiz taksi faoliyatini tartibga solish toʻgʻrisidagi nizom 1-ilovaga muvofiq; Avtomobil transportida yoʻlovchilarni buyurtma asosida tashish qoidalari 2-ilovaga muvofiq tasdiqlansin. 5. Belgilansinki, oʻzini oʻzi band qilgan shaxslarning soliq davrida ishlarni bajarishdan (xizmatlar koʻrsatishdan) olgan daromadlari yuz million soʻmdan oshganda, ular toʻlashi lozim boʻlgan soliqlar soliq organlarining yuridik shaxslarga yuborilgan xabarnomasi asosida yuridik shaxslar (soliq agenti) tomonidan toʻlov manbaida ushlab qolinadi. 6. Transport vazirligi Ichki ishlar vazirligi bilan birgalikda toʻrt oy muddatda mazkur qaror talablaridan kelib chiqib, yengil avtomobil transportida yoʻlovchi tashishda litsenziya talab va shartlarini birinchi marta buzganlik uchun alohida javobgarlikni hamda davlat boji miqdorlarini belgilash boʻyicha qonun loyihasini Vazirlar Mahkamasiga kiritsin. 7. Adliya vazirligi toʻrt oy muddatda buyurtmalar agregatori operatorlari tomonidan: litsenziya varaqasida koʻrsatilgan hududdan tashqarida xizmat koʻrsatilganligi uchun; litsenziyasi yoxud ruxsat etish xususiyatiga ega hujjati mavjud boʻlmagan holda tashuvchilik faoliyati bilan shugʻullangan shaxslarning yoʻlovchi tashish faoliyati davomida yoʻlovchining hayoti, sogʻligʻi va (yoki) mol-mulkiga zarar yetkazilgan taqdirda, yetkazilgan zararni agregator bilan birgalikda (subsidiar) javobgar boʻlishini belgilash boʻyicha qonun loyihasini Vazirlar Mahkamasiga kiritsin. 8. 2025-yil 15-apreldan 2026-yil yakuniga qadar eksperiment tariqasida Toshkent shahrida turlari Transport vazirligi tomonidan tasdiqlanadigan, haydovchidan tashqari toʻrttadan ortiq va sakkiztadan koʻp boʻlmagan oʻrindiqlarga hamda yuqori qulayliklarga ega avtotransport vositalarida oʻzini oʻzi band qilgan shaxslar tomonidan yoʻnalishsiz taksi faoliyatini amalga oshirishga ruxsat etilsin. Bunda oʻzini oʻzi band qilgan tashuvchilarga litsenziya varaqasi berilganligi uchun davlat boji yiliga bazaviy hisoblash miqdorining uch barobari miqdorida undiriladi. 9. Transport vazirligi: ikki hafta muddatda oʻzini oʻzi band qilgan shaxslar tomonidan yoʻlovchilarni tashishda foydalaniladigan haydovchidan tashqari toʻrttadan ortiq va sakkiztadan koʻp boʻlmagan oʻrindiqlarga hamda yuqori qulayliklarga ega avtotransport vositalari turlarini tasdiqlab, oʻzining rasmiy veb sahifasiga joylashtirilishini taʼminlasin; Ichki ishlar vazirligi bilan birgalikda 2026-yil 1-oktabrga qadar mazkur qarorning 8-bandiga asosan amalga oshirilgan eksperiment natijalariga koʻra yoʻlovchilarni avtomobil transportida tashish sohasini yanada takomillashtirish boʻyicha Vazirlar Mahkamasiga taklif kiritsin. 10. Vazirlar Mahkamasining 2019-yil 30-iyuldagi 636-son qarori bilan tasdiqlangan Avtomobil transportida yoʻlovchilarni shaharda, shahar atrofida, shaharlararo, xalqaro, shuningdek, yuklarni xalqaro yoʻnalishlar boʻyicha tashish faoliyatini litsenziyalash yuzasidan davlat xizmatlari koʻrsatishning maʼmuriy reglamentiga 3-ilovaga muvofiq oʻzgartirish va qoʻshimchalar kiritilsin. 11. Oʻzbekiston Respublikasi Hukumatining 4-ilovaga muvofiq ayrim qarorlari oʻz kuchini yoʻqotgan deb hisoblansin. 12. Transport vazirligi Ichki ishlar vazirligi hamda Oʻzbekiston Milliy axborot agentligi bilan birgalikda mazkur qarorning mazmun va mohiyati ommaviy axborot vositalarida keng yoritilishini taʼminlasin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov, transport vaziri I.R. Maxkamov hamda ichki ishlar vaziri A.A. Tashpulatov zimmasiga yuklansin. 1. Mazkur Nizom yengil avtomobil transportida yoʻnalishsiz taksi faoliyatini tashkil etish tartibini belgilaydi. 2. Yoʻnalishsiz taksi faoliyati yuridik va jismoniy shaxslar (oʻzini oʻzi band qilgan shaxslar) tomonidan amalga oshiriladi. Ushbu Nizom yoʻnalishli taksilarga nisbatan tatbiq etilmaydi. 3. Mazkur Nizomda quyidagi tushunchalar qoʻllaniladi: agregator — yoʻlovchi tashuvchilarga mijozlarni izlash boʻyicha interaktiv xizmatlarni koʻrsatuvchi yuridik shaxs; yoʻnalishsiz taksi — yoʻlovchilarning buyurtmanomalariga koʻra yoʻlovchilarni va ularning bagajini tashish uchun haq evaziga xizmatlar koʻrsatadigan, haydovchidan tashqari toʻrttadan ortiq boʻlmagan oʻrindiqlarga hamda litsenziya varaqasiga ega boʻlgan yengil avtotransport vositasi; yoʻnalishsiz taksilarning maxsus jihozlangan toʻxtash joyi — maʼlumotlar koʻrsatkichlari bilan jihozlangan, tegishli yoʻl belgilari qoʻyilgan hamda yoʻlovchilarni oʻtqazish (tushirish) va yoʻnalishsiz taksilarning toʻxtab turishi uchun moʻljallangan, koʻchalarning yoʻlovchi yurmaydigan qismidagi maxsus maydoncha; litsenziya varaqasi — litsenziya talablari va shartlariga majburiy rioya qilingan holda, yoʻlovchilarni tashishda foydalaniladigan har bir avtotransport vositasiga litsenziyalanadigan faoliyat turini amalga oshirish uchun beriladigan ruxsatnoma (litsenziya); haydovchi — avtotransport vositasini boshqaruvchi shaxs. 4. Tashqi va ichki maʼlumotlar bilan jihozlash belgilari yoʻnalishsiz taksilar uchun yagona tanish belgilari hisoblanadi. 5. Yagona tanish belgilari transport oqimida avtotransport vositasining ajralib turishini va tanilishini taʼminlash uchun moʻljallangan hamda ular yoʻnalishsiz taksilarda yoʻlovchilarni tashiydigan barcha tashuvchilar uchun majburiy hisoblanadi. 6. Yoʻnalishsiz taksilarni tashqi maʼlumotlar bilan jihozlash quyidagilarni oʻz ichiga oladi: avtotransport vositasining tepasiga ushbu Nizomga 1-ilovaga muvofiq oʻrnatiladigan “TAXI” tanish belgisini oʻrnatish; yuridik shaxslarga tegishli yoʻnalishsiz taksilar uchun moʻljallangan maxsus seriyadagi avtotransport vositasining davlat raqami belgisi, shuningdek, mazkur Nizomga 2-ilovaga muvofiq yoʻnalishsiz taksilarning old va orqa eshiklariga chiziladigan qora kvadratlar hamda kompozitsiya tushirilganligi (yopishtirilganligi). 7. Yuridik shaxs nomi, manzili, oʻzini oʻzi band qilgan tashuvchi yoki haydovchining familiyasi, ismi, otasining ismi, fotosurati, faoliyat hududi, telefon raqami, avtotransport vositasining davlat raqami belgisi, ishlab chiqarilgan yili hamda litsenziya varaqasi haqidagi (raqami va amal qilish muddati) maʼlumotlarni oʻz ichiga olgan ushbu Nizomga 3-ilovaga muvofiq shakldagi taksi pasporti yoʻnalishsiz taksilarni ichki maʼlumotlar bilan jihozlash belgilari hisoblanadi. Taksi pasporti avtotransport vositasi ichida yoʻlovchilar bemalol oʻqiy oladigan holatda oʻrnatiladi. Taksi pasporti oʻzini oʻzi band qilgan shaxslarga litsenziya varaqasi bilan birga bepul beriladi. 8. Yoʻnalishsiz taksi sifatida foydalaniladigan har bir avtotransport vositasi texnik jihatdan soz holatda boʻlishi va Avtomobil transportida yoʻlovchilar va bagajni tashish qoidalarida belgilangan talablarga muvofiq boʻlishi, shuningdek, quyidagi talablarga javob berishi kerak: ushbu Nizomning 6 va 7-bandlarida belgilangan yagona tanish belgilarining mavjud boʻlishi; toʻlovlarni agregator yoki boshqa elektron toʻlov tizimlari orqali qabul qilish imkoniyati yaratilgan boʻlishi; yoʻnalishsiz taksi texnik holati va jihozlarining yoʻl harakati xavfsizligini taʼminlash boʻyicha qonunchilik hujjatlari talablariga muvofiq boʻlishi; shahar yoʻnalishlarida avtotransport vositasining ekspluatatsiyasi 15 yildan ortiq boʻlmasligi; tashuvchining fuqarolik javobgarligini majburiy sugʻurtasi mavjud boʻlishi; taksometr funksiyalarini taʼminlaydigan maxsus ilovaga ega moslamalar (shu jumladan, uyali telefonlar, planshetlar) bilan taʼminlangan boʻlishi. Vagon tipidagi (“Damas” va shu tipdagi) avtotransport vositalarida yoʻnalishsiz taksi sifatida yoʻlovchi tashish faoliyati bilan shugʻullanish taqiqlanadi. 9. Jismoniy va yuridik shaxslarga tegishli yoʻnalishsiz taksilar sifatida foydalaniladigan hamda yagona tanish belgilari bilan jihozlangan avtotransport vositalarida yoʻlovchilarni olish va tushirish maqsadida “Toʻxtash taqiqlangan” yoʻl belgisi amal qilish hududida yoʻlovchilarni tushirish-chiqarishga (yuklarni ortish-tushirishga) ruxsat etiladi. Yuridik shaxslarga tegishli yoʻnalishsiz taksilar sifatida foydalaniladigan hamda yagona tanish belgilari bilan jihozlangan avtotransport vositalariga: yoʻlovchilarni olish va tushirish maqsadida “Toʻxtash taqiqlangan” yoʻl belgisi amal qilish hududida, shu jumladan, aeroport va vokzallarga tutash hududlarda toʻxtash; aeroportlar, temir yoʻl vokzallari, avtovokzallar, ustav fondida (ustav kapitalida) davlat ulushi 50 foiz va undan ortiq boʻlgan qurilish mollari, dehqon va buyum bozorlari hamda savdo majmualarining pulli toʻxtash joylariga yoʻlovchilarni olish va tushirish uchun bepul kirish; yoʻnalishli transport vositalari uchun ajratilgan maxsus harakatlanish yoʻlagi boʻylab harakatlanish huquqi beriladi. Mazkur band ushbu Nizomning 6 va 7-bandlarida belgilangan yagona tanish belgilari bilan jihozlanmagan, yoʻlovchilarni buyurtma asosida tashishda foydalaniladigan hamda litsenziya varaqasiga ega boʻlmagan yengil avtotransport vositalariga nisbatan tatbiq etilmaydi. 10. Yoʻlovchilar tashish uchun moʻljallangan yoʻnalishsiz taksilarni boshqarishga haydovchilik guvohnomasida “B” toifasi boʻlgan, 21 yoshga toʻlgan, tibbiy koʻrikdan oʻtgan va kamida uch yillik haydovchilik stajiga ega hamda Oʻzbekiston Respublikasi fuqarosi boʻlgan shaxslar qoʻyiladi. 11. Haydovchi faoliyatini mehnat va dam olish rejimiga rioya etgan holda amalga oshiradi. 12. Amalga oshirilishi uchun litsenziya berilgan faoliyat turi bilan faqat shu litsenziyani olgan jismoniy yoki yuridik shaxs shugʻullanishi mumkin. Litsenziyalarni yoki ularga doir huquqlarni boshqa shaxslarga berish taqiqlanadi. 13. Yuridik shaxslarga tegishli yoʻnalishsiz taksilarning haydovchilari ishlayotganda tegishli litsenziya varaqasiga hamda yoʻlga chiqishdan oldin avtotransport vositasining belgilangan tartibda texnik koʻrikdan va haydovchilarning tibbiy koʻrikdan oʻtkazilganligi toʻgʻrisida yoʻl varaqasiga ega boʻlishi shart. Oʻzini oʻzi band qilgan shaxslar: oʻz avtotransport vositasini bir yilda bir marotaba texnik koʻrikdan oʻtkazishi; bir yilda bir marotaba tibbiy koʻrikdan oʻtishi va tibbiy koʻrikdan oʻtganligi toʻgʻrisidagi maʼlumotnomaga ega boʻlishi shart. 14. Haydovchi faoliyatini litsenziya varaqasida koʻrsatilgan hududda va unga tutash hududda amalga oshirishi mumkin. Bunda litsenziya varaqasida koʻrsatilgan hudud avtotransport vositasiga berilgan davlat raqami belgilarining hududiy kodlaridan kelib chiqib aniqlanadi. 15. Yoʻnalishsiz taksida muntazam yoʻnalishlarda faoliyat yurituvchi jamoat transportining yoʻnalish sxemalariga muvofiq (muntazam yoʻnalishlarda) yoki trafaret qoʻygan holda yoʻlovchi tashishi taqiqlanadi. 16. Yoʻnalishsiz taksi haydovchisining belgilangan talablarga nomuvofiqligi aniqlangan hollarda haydovchiga nisbatan qonunchilikda nazarda tutilgan choralar qoʻllaniladi. 17. Yoʻnalishsiz taksilarga yoʻlovchilar ularning talabiga koʻra Yoʻl harakati qoidalariga rioya qilgan holda chiqariladi va tushiriladi. 18. Yoʻnalishsiz taksilarning yoʻlovchilar hamda bagajni tashish tariflari miqdori avtotransport vositalari turlari va xizmatlariga qarab belgilanadi. 19. Yoʻl haqi yoʻlovchi tomonidan safar tugagandan keyin va bagaj tushirilgandan keyin u bilan kelgan yoʻlovchilar hamda tashib keltirilgan bagaj sonidan qatʼi nazar, toʻlovni amalga oshirish imkoniyatini beruvchi, shuningdek, taksometr funksiyalarini taʼminlaydigan maxsus ilovaga ega moslamalar (shu jumladan, uyali telefonlar, planshetlar) koʻrsatkichi boʻyicha toʻlanadi. Bunda xizmat koʻrsatilganligi uchun toʻlov tashuvchi yoki agregator tomonidan belgilangan qoidalarga muvofiq xizmat koʻrsatish tugagunga qadar qismlarga boʻlib amalga oshirilishi mumkin. Haydovchi bilan hisob-kitob naqd pul, hisob-kitob terminalidan foydalangan holda bank plastik kartalari yoxud elektron toʻlov vositasi yordamida amalga oshiriladi. Yoʻnalishsiz taksi bir necha yoʻlovchilar (navbatda turgan birinchi yoʻlovchining roziligi bilan) tomonidan toʻxtash joyida yollangan yoki taksini yollagan yoʻlovchi roziligi bilan yoʻli bir boʻlgan yoʻlovchi chiqarilgan taqdirda, yoʻl haqi toʻlovining umumiy summasi yoʻlovchilar oʻrtasida har bir yoʻlovchining bosib oʻtgan masofasiga mutanosib ravishda taqsimlanadi. 20. Yoʻnalishsiz taksiga yoʻlovchilarni chiqarishda haydovchi ularning buyumlari va bagajini joylashtirishga hamda safar tugaganda ularni tushirishga yordamlashishi lozim. 21. Yoʻnalishsiz taksi tomonlarning oʻzaro kelishuviga yoki taksometr funksiyalarini taʼminlaydigan maxsus ilovaga ega moslamalar (shu jumladan, uyali telefonlar, planshetlar) koʻrsatkichiga koʻra alohida toʻlov evaziga yoʻlovchining buyurtmasiga binoan kutib turadi. 22. Yoʻnalishsiz taksilarning salonida avtomobil eshigi orqali bemalol sigʻadigan, salon qoplamasini hamda uning uskunalarini buzmaydigan va iflos qilmaydigan, haydovchining avtomobilni boshqarishiga hamda orqani koʻrish koʻzgusidan foydalanishiga xalaqit bermaydigan buyumlar va ashyolarni tashishiga ruxsat beriladi. Mushuklar, itlarni tizgin va toʻshagi mavjud boʻlganda tumshuqbogʻlarda, kichik jonivorlarni savatlarda, sumkalarda hamda qushlarni qafaslarda tashishga ruxsat beriladi. 23. Yoʻnalishsiz taksilarda bagaj tashiganlik uchun haq olinmaydi. 24. Yuridik va jismoniy shaxslarga yoʻnalishsiz taksilarda yoʻlovchilarni tashish boʻyicha faoliyatni amalga oshirish uchun litsenziya varaqalari Oʻzbekiston Respublikasi Transport vazirligi tomonidan beriladi. Yuridik va jismoniy shaxslar (litsenziatlar) tomonidan belgilangan litsenziya talab va shartlariga rioya etilishi yuzasidan nazorat Oʻzbekiston Respublikasi Transport vazirligi huzuridagi Transport nazorati inspeksiyasi tomonidan amalga oshiriladi. 25. Oʻzbekiston Respublikasi Ichki ishlar vazirligi ushbu Nizom talablariga rioya etilishini: yoʻnalishsiz taksilar uchun moʻljallangan boshqa yengil avtomobillardan farqlanuvchi davlat raqami belgisi ajratilishi yuzasidan; yoʻnalishsiz taksilarda yoʻnalishsiz taksilar uchun yagona tanish belgilari bilan jihozlanganligi yuzasidan; yoʻnalishsiz taksi texnik holati va jihozlarining yoʻl harakati xavfsizligini taʼminlash boʻyicha normativ-huquqiy hujjatlar talablariga muvofiqligi yuzasidan; yoʻlovchilar tashish uchun moʻljallangan yoʻnalishsiz taksilarni boshqarishga haydovchilik guvohnomasida “V” ruxsat belgisi boʻlgan, 21 yoshga toʻlgan, tibbiy koʻrikdan oʻtgan va kamida uch yillik haydovchilik stajiga ega boʻlgan shaxslarning qoʻyilishi yuzasidan nazorat qiladi. 26. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari yoʻnalishsiz taksilarning maxsus jihozlangan toʻxtash joylarini qurish (barpo etish) boʻyicha ushbu Nizom talablariga rioya etilishini nazorat qiladilar. 27. Mazkur Nizom talablariga rioya etilishini nazorat qilish boʻyicha ishlar Oʻzbekiston Respublikasi Transport vazirligi tomonidan umumiy muvofiqlashtirib boriladi. 29. Ushbu Nizomni qoʻllashda yuzaga keladigan nizolar qonunchilikda belgilangan tartibda hal etiladi. 30. Mazkur Nizom talablarining buzilishida aybdor boʻlgan shaxslar qonunchilik hujjatlariga muvofiq javob beradilar. 1. Mazkur Qoidalar yoʻlovchilarni buyurtma asosida (toʻy, turistik yoʻnalishlarda, shartnoma asosida, ommaviy va boshqa tadbirlarda) yengil avtotransport vositalarida (keyingi oʻrinlarda — avtotransport vositalari) tashish tartibini belgilaydi. 2. Avtotransport vositalarida yoʻlovchilarni buyurtma asosida tashish faqat yuridik shaxslar tomonidan amalga oshiriladi. 3. Mazkur Qoidalar yoʻnalishsiz hamda yoʻnalishli taksilarga nisbatan tatbiq etilmaydi. 4. Avtotransport vositalarida yoʻlovchilarni buyurtma asosida tashish shahar, shahar atrofida va shaharlararo yoʻnalishlarda amalga oshiriladi. 5. Yoʻlovchilarni talabiga koʻra avtotransport vositalariga chiqarish va tushirish Yoʻl harakati qoidalariga rioya qilgan holda amalga oshiriladi. 6. Avtotransport vositalarida yoʻlovchilarni buyurtma asosida tashish mijoz bilan tashuvchi oʻrtasida tuzilgan shartnoma asosida yoki tomonlarning oʻzaro kelishuviga koʻra amalga oshiriladi. 7. Tomonlarning kelishuviga koʻra avtotransport vositalariga qoʻshimcha talablar hamda boshqa talablar ham belgilanishi mumkin. 8. Haydovchi yoʻlovchilarga xizmat koʻrsatish vaqtida ularning buyumlari va bagajini joylashtirishga hamda safar tugaganda ularni tushirishga yordamlashishi lozim. 9. Avtotransport vositalarining salonida avtomobil eshigi orqali bemalol sigʻadigan, salon qoplamasini hamda uning uskunalarini buzmaydigan va iflos qilmaydigan, haydovchining avtomobilni boshqarishiga hamda orqani koʻrish koʻzgusidan foydalanishiga xalaqit bermaydigan buyumlar va ashyolarni tashishiga ruxsat beriladi. 10. Buyurtma asosida faoliyat yurituvchi avtotransport vositalaridan yoʻnalishsiz taksi sifatida foydalanish taqiqlanadi. Bu holat faoliyatni litsenziyasiz amalga oshirganlikka tenglashtiriladi. 11. Mushuklar, itlarni tizgin va toʻshagi mavjud boʻlganda tumshuqbogʻlarda, kichik jonivorlarni savatlarda, sumkalarda hamda qushlarni qafaslarda tashishga ruxsat beriladi. 12. Buyurtma asosida faoliyat yurituvchi avtotransport vositalari texnik jihatdan soz holatda boʻlishi hamda qonunchilik hujjatlarida belgilangan tartibda texnik koʻrikdan oʻtgan boʻlishi lozim. 13. Buyurtma asosida faoliyat yurituvchi avtotransport vositalari yuqori klassda boʻlishi lozim. Vagon tipidagi (“Damas” va shu tipdagi) avtotransport vositalariga buyurtma asosida yoʻlovchi tashish faoliyati bilan shugʻullanish taqiqlanadi. 14. Buyurtma asosida avtotransport vositalarida tashish xizmatlarini koʻrsatishda aeroportlar, temir yoʻl vokzallari, avtovokzallar, ustav fondida (ustav kapitalida) davlat ulushi 50 foiz va undan ortiq boʻlgan qurilish mollari, dehqon va buyum bozorlari hamda savdo majmualarining pulli toʻxtash joylariga yoʻlovchilarni olish va tushirish uchun bepul kirishga ruxsat beriladi. 15. Oʻzbekiston Respublikasi Transport vazirligi tomonidan buyurtma asosida faoliyat yurituvchi avtotransport vositalarining turlari hamda ishlab chiqilgan yili boʻyicha roʻyxat shakllantiriladi hamda vazirlikning rasmiy veb-saytida joylashtirilib, muntazam ravishda yangilab boriladi. 16. Buyurtma asosida faoliyat yurituvchi avtotransport vositalari muntazam yoʻnalishlarda faoliyat yurituvchi jamoat transportining yoʻnalish sxemalariga muvofiq (muntazam yoʻnalishlarda) yoki trafaret qoʻygan holda hamda yoʻnalishsiz taksi sifatida faoliyat yuritishi taqiqlanadi. 17. Buyurtma asosida faoliyat yurituvchi avtotransport vositalarini boshqarishga haydovchilik guvohnomasida “B” toifasi boʻlgan, 21 yoshga toʻlgan, tibbiy koʻrikdan oʻtgan va kamida uch yillik haydovchilik stajiga ega hamda Oʻzbekiston Respublikasi fuqarosi boʻlgan shaxslarga ruxsat beriladi. Haydovchilar mehnat va dam olish rejimiga rioya etgan holda faoliyatini amalga oshiradi. 18. Buyurtma asosida faoliyat yurituvchi avtotransport vositalarining haydovchilari yoʻlga chiqishdan oldin avtotransport vositasining belgilangan tartibda texnik koʻrikdan va haydovchilarning tibbiy koʻrikdan oʻtkazilganligi toʻgʻrisida yoʻl varaqasiga ega boʻlishi kerak. 19. Buyurtma asosida faoliyat yurituvchi avtotransport vositalari haydovchisining belgilangan talablarga nomuvofiqligi aniqlangan hollarda unga nisbatan qonunchilikda nazarda tutilgan choralar qoʻllaniladi. 20. Avtotransport vositalarida yoʻlovchilarni buyurtma asosida tashuvchi yuridik shaxslarga yoʻlovchilarni tashish boʻyicha faoliyatni amalga oshirish uchun “buyurtma asosida” soʻzlari aks ettirilgan litsenziya varaqalari Oʻzbekiston Respublikasi Transport vazirligi tomonidan beriladi. Avtotransport vositalarida yoʻlovchilarni buyurtma asosida tashuvchi yuridik shaxslar (litsenziatlar) tomonidan belgilangan litsenziya talab va shartlariga rioya etilishi yuzasidan nazorat Oʻzbekiston Respublikasi Transport vazirligi huzuridagi Transport nazorati inspeksiyasi tomonidan amalga oshiriladi. 21. Oʻzbekiston Respublikasi Ichki ishlar vazirligi: buyurtma asosida faoliyat yurituvchi avtotransport vositalarining texnik holati va jihozlarining yoʻl harakati xavfsizligini taʼminlash boʻyicha normativ-huquqiy hujjatlar talablariga muvofiqligi yuzasidan; buyurtma asosida faoliyat yurituvchi avtotransport vositalarini boshqarishga haydovchilik guvohnomasida “B” toifasi boʻlgan, 21 yoshga toʻlgan, tibbiy koʻrikdan oʻtgan va kamida uch yillik haydovchilik stajiga ega boʻlgan shaxslarning qoʻyilishi yuzasidan nazorat qiladi. 1. 3-bandning ikkinchi xatboshisi quyidagi mazmundagi jumla bilan toʻldirilsin: “Bunda yoʻlovchilarni shaharda, shahar atrofida va shaharlararo tashish faoliyati oʻzini oʻzi band qilgan shaxslar tomonidan ham amalga oshirilishi mumkin”. 2. 9-band quyidagi mazmundagi xatboshi bilan toʻldirilsin: “Amaldagi litsenziya varaqasiga ega avtotransport vositasiga boshqa bir yuridik yoki jismoniy shaxslarning arizasiga muvofiq litsenziya varaqalari berilishi taqiqlanadi”. 3. 7-ilovada: a) 5-pozitsiyaning uchinchi ustuni quyidagi mazmundagi “v” kichik band bilan toʻldirilsin: “v) oʻzini oʻzi band qilgan shaxsning bir yil ichida tibbiy koʻrikdan oʻtganligi toʻgʻrisidagi maʼlumot”; b) 7-pozitsiyaning uchinchi ustuni 2-bandidagi jadval quyidagi mazmundagi pozitsiya bilan toʻldirilsin: “haydovchidan tashqari toʻrttadan ortiq boʻlmagan oʻrindiqlarga ega boʻlgan yengil avtotransport vositasida oʻzini-oʻzi band qilgan holda yoʻlovchilarni shahar, shahar atrofi va shaharlararo tashishBHMning 1 baravari”; v) 8-pozitsiyaning uchinchi ustuni quyidagi mazmundagi xatboshi bilan toʻldirilsin: “Oʻzini oʻzi band qilgan shaxslar uchun 1 ish kuni”; g) 9-pozitsiyaning uchinchi ustunida: “k” kichik band quyidagi tahrirda bayon etilsin: “k) yoʻnalishsiz taksilarning hamda yoʻlovchilarni buyurtma asosida tashuvchi yengil avtotransport vositalarining qonunchilik hujjatlarida belgilangan talablarga muvofiqligi”; quyidagi mazmundagi “m” va “n” kichik bandlar bilan toʻldirilsin: “m) oʻzini oʻzi band qilgan tashuvchilar oʻz avtotransport vositasini bir yilda bir marotaba texnik koʻrikdan oʻtkazishi hamda bir yilda bir marotaba tibbiy koʻrikdan oʻtishi. n) yoʻnalishsiz taksilarning litsenziya varaqasida koʻrsatilgan hududda yoki yondosh hududda (Qoraqalpogʻiston Respublikasi, viloyatlar va Toshkent shahri) faoliyat koʻrsatishi”; d) 12-pozitsiyaning uchinchi ustuni quyidagi mazmundagi xatboshi bilan toʻldirilsin: “Oʻzini oʻzi band qilgan shaxslardan arizani koʻrib chiqish uchun yigʻim undirilmaydi”. 1. Vazirlar Mahkamasining “Yoʻnalishsiz taksilar faoliyatini tartibga solish chora-tadbirlari toʻgʻrisida” 2011-yil 18-maydagi 139-son qarori. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish hamda baʼzilarini oʻz kuchini yoʻqotgan deb hisoblash toʻgʻrisida (“Oʻzbekiston Respublikasining ayrim qonun hujjatlariga oʻzgartish va qoʻshimchalar kiritish toʻgʻrisida” Oʻzbekiston Respublikasining 2013-yil 30-apreldagi OʻRQ-352-son Qonuni)” 2014-yil 3-martdagi 45-son qaroriga 1-ilovaning 29-bandi. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Transport sohasida davlat boshqaruvi tizimini tubdan takomillashtirish chora-tadbirlari toʻgʻrisida” 2019-yil 1-fevraldagi PF-5647-son Farmoni va Oʻzbekiston Respublikasi Prezidentining “Yuk va yoʻlovchi tashish tizimini tubdan takomillashtirish chora-tadbirlari toʻgʻrisida” 2019-yil 6-martdagi PQ-4230-son qarori)” 2020-yil 8-maydagi 271-son qaroriga 1-ilovaning 16-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 263-bandi. 5. Vazirlar Mahkamasining “Jamoat transportini moliyalashtirishning yangi tizimini tashkil etish chora-tadbirlari toʻgʻrisida” 2023-yil 18-martdagi 116-son qaroriga 3-ilovaning 2-bandi.